पश्चिम में स्वाधीनता में खुलेपन के आखिरी दौर में रिचर्ड निक्सन ने कहा था, ‘भौतिक उपलब्धियाँ आवश्यक होने पर भी मानव जाति की गंभीर आवश्यकताओं की पूर्ति नहीं करतीं। मनुष्य की जरूरत है उच्चतर स्वतंत्रताओं को जानने की - मुक्त रूप से वाद-विवाद करने की स्वंतत्रता, लिखने और अपने विचारों को अभिव्यक्त करने की स्वतंत्रता।’ (लंदन में भाषण, 26 नवंबर 1958) आज स्वाधीनता भोग रहे लोगों को वस्तुत: न ‘राष्ट्र’ से मतलब है, न उच्चतर राष्ट्रीय मूल्यों से और न अभिव्यक्ति की स्वाधीनता से ही कोई खास मतलब है। उपभोग के दर्शन से निकली स्वाधीनता की नजरों में ‘राष्ट्र’ सब से बड़ी उपभोक्ता वस्तु है। यदि स्वाधीनता और राष्ट्र के बीच चुनना होगा तो पैसे के पीछे भागता आदमी स्वाधीनता को चुनेगा, क्योंकि ‘राष्ट्र’ का ही नहीं, ‘स्वाधीनता’ का अर्थ भी बदलता जा रहा है।